**Remaniere sentimentală**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aș vrea să scriu pe treptele cetății

Câte-un catren cu rimă-mbrățișată,

Să-ți prind în el splendoarea nudității

Cu fructul copt și umbra delicată,

Când calci pe vers să-ți tremure piciorul,

Metafora să-ți cânte de plăcere,

Iar sânul mic să fie vrăjitorul,

Tot ce-mi doresc în palmă să-mi ofere.

În turnul vechi ți-aș desena pe spate

Un fluture cu aripi desfăcute

Să-mi răcorească buzele uscate

Când decolteul vor să ți-l sărute.

- Aş vrea să uiţi de vremea ce-şi întinde

Mătasea grea pe pleoapele închise,

Să ningă cu flori dalbe prin colinde

Când mă atingi... Poveștile-au fost scrise

Să le trăim chiar dacă ani-lumină

Stau între noi. Cortina de-ntuneric

Să-nvie amintirea pe retină,

Să îmi străbaţi barbar şi esoteric

Câmpia joas-a pântecului, visul

Care-mi îmbracă nopțile-n plăcere,

Că nu mă-mpac deloc cu compromisul

De-a face-n timp util remaniere.

Ioan Grigoraș Liliana Trif